|  |  |
| --- | --- |
|  |  DOKNR-10-1286 |
|  Ref.: FRI/fri  |
|  E-mail: fri@frinet.dk |
| Transport-, Bygnings- ogBoligministerietAtt. Sofia Anker Nielsen, san@trm.dk;Cc trm@trm.dk  |  |
|  11. januar 2018 |
|  |

## Bemærkninger til udkast til forslag til lov om ændring af

## byggeloven

FRI takker for muligheden for at blive hørt i denne høring.

### Om adgang til tekniske specifikationer

I FRI har vi en splittet holdning til at tekniske specifikationer ikke offentliggøres i retsinformation. På den ene side er der tale om gevinster ved at anvende fælles teknisk grundlag i form af standarder. Og for at udvikle gode standarder er der behov for økonomiske midler.

På den anden side er det retssikkerhedsmæssigt ikke holdbart, at man skal betale penge for at finde ud af hvad gældende regler er. Det skal bemærkes, at der er tale om store summer ikke blot professionelle virksomheder, men også almindelige borgere vil skulle betale for kende reglerne som deres bygning eller bolig er underlagt.

Side 3 i høringsmaterialet står:

 ”Da reguleringen i bygningsreglementet er udformet som funktionsbaserede krav, som dermed kan opfyldes på forskellige måder, er det som udgangspunkt muligt at udføre byggeriet på andre måder end efter de i de tekniske specifikationer beskrevne metoder, så længe det kan dokumenteres, at det pågældende krav i bygningsreglementet er overholdt.”

Med den udformning som bygningsreglementet har er dette dog ikke en mulighed.

Et tilfældigt eksempel:

”§246: I nybyggeri, jf. §244, hvor der installeres elevator, skal mindst én elevator designes og udføres som type 2 elevator i overensstemmelse med DS/EN 81-70: sikkerhedsregler for konstruktion og installation af elevatorer…”

Man er altså nødt til at kende standarden for at kunne projektere.

Et andet eksempel:

 ”§421: Ventilationssystemer skal projekteres og udføres i overensstemmelse med: 1) DS 447 ventilation i bygninger – Mekaniske, naturlige og hybride ventilationssystemer. 2) DS 428 Norm for brandtekniske foranstaltninger. 3) DS 452 Termisk isolering af tekniske installationer”.

Et hurtigt opslag viser at DS 447 og DS 428 koster DKK 779 hver og DS 452 koster DKK 640.

Side 10 i udkastet står:

”Disse tekniske specifikationer kan tilgås hos Trafik-, Bygnings- og Boligstyrelsen samt på biblioteker landet over. ”

At standarderne i den aktuelle udgave er tilgængelige, vil vi tillade os at stille os tvivlende overfor. Ved at søge på et par kommuners biblioteker kan vi konstatere at der findes nogle få standarder på bibliotekerne men standarderne typisk af ældre date. Der er ikke adgang til alle standarder og de standarder, der findes er typisk ikke opdaterede.

FRI foreslår, at det sikres at der er adgang til alle de standarder som BR og BR’s vejledninger henviser til er tilgængelige på biblioteker over hele landet i rimelig nærhed af både borgere og professionelle aktører, samt at der sikres at der inden for rimelig tid er adgang.

§ 246

I nybyggeri, jf. § 244, hvor der installeres elevator, skal mindst én elevator designes og udføres som type 2 elevator i overensstemmelse med *DS/EN 81-70: Sikkerhedsregler for konstruktion og installation af elevatorer*

§ 246

I nybyggeri, jf. § 244, hvor der installeres elevator, skal mindst én elevator designes og udføres som type 2 elevator i overensstemmelse med *DS/EN 81-70: Sikkerhedsregler for konstruktion og installation af elevatorer*

### Om myndighedsopgaver i forbindelse med brand

FRI har sammen med Danske Arkitektvirksomheder, Dansk Byggeri, Dansk Erhverv og Dansk Industri afgivet en bemærkning, som vi herunder ønsker at give FRI’s nuancering af.

FRI anerkender, at der i beredskaberne findes en stor og frem for alt hands-on viden om brandforhold. Beredskaberne er en vigtig part i forhold til at opretholde sikkerhed i forhold til brand.

Brandsyn, som hidtil har været varetaget af de dengang kommunale beredskaber – handler om de driftmæssige forhold – altså hvordan bruges bygningen i forhold til dens design fx om der er flere mennesker i et lokale end det er tilladt, at flugtveje er frie etc. De bygningsmæssige forhold har aldrig været uddelegeret til afgørelse hos beredskaberne, der kan have særinteresser i en bygningsudformning eller design, som vil kunne tilgodese disses indsatstaktiske forhold udover hvad niveauet i lovgivningen tilsiger.

I forslaget lægges op til en noget mere omfattende uddelegering af myndighedsrollen, idet der henvises til byggeloven som helhed. Side 4 skrives:

”.. ikke agere som myndighed i tilfælde, hvor de bliver opmærksom på ulovlige forhold efter byggeloven. Bliver et beredskab eksempelvis tilkaldt på grund af en alarm fra et brandalarmanlæg, kan beredskabet ikke på egen hånd i dag træffe afgørelse på stedet om *brandsikkerhedsmæssige forhold i bygningen, der er ulovlige efter byggeloven*. I stedet skal der rettes henvendelse til kommunens byggesagsafdeling, som herefter træffer en afgørelse om det konkrete ulovlige forhold. At beredskabet skal kontakte kommunen i sådanne tilfælde, og ikke selv kan håndtere den ulovlige situation kan medføre, at der går uhensigtsmæssigt lang tid, inden der træffes en afgørelse om det ulovlige forhold og det ulovlige forhold bringes til ophør.”

I denne tekst beskrives, at alle forhold som anses for ulovlige i henhold til byggeloven – altså ikke kun de driftmæssige forhold skal kunne uddelegeres til §60 selskabet. Der vil således også være tale om bygningsmæssige forhold – herunder forhold som vil kunne være opført som del af en godkendt byggesag. Vi argumenterer ikke imod at beredskabet (og alle andre i øvrigt) skal gøre byggemyndigheden opmærksom på forhold, som man mener er ulovlige i forhold til fx bygningsreglementet. Men det vil være meget bekymrende, hvis §60 selskabet er i stand til at agere myndighed i disse forhold. Der kan være tale om væsentlige økonomiske konsekvenser og begrundelsen for tidsmæssigt hurtige beslutninger er tilsvarende ikke til stede. Der vil være tid til at sagen behandles efter almindelig praksis hos bygningsmyndigheden. Dermed vil sikres, at parterne har mulighed for at gøre indsigelse mod beredskabets holdning.

FRI mener desuden, at der i udkastet mangler, at der stilles krav til §60 selskaberne, som nu i 2018 stadig har medarbejdere, der har arbejdet som myndighedsansatte. Dette vil dog ikke nødvendigvis være tilfældet om 10 år.

1. Hvordan sikres det at et Beredskab der bliver tilkaldt pga. alarm fra et brandalarmanlæg har de fornødne kvalifikationer og kompetencer til at træffe afgørelser på stedet?
2. Hvordan sikres det at personer der går brandsyn har de fornødne kvalifikationer og kompetencer til at træffe afgørelser på stedet ?
3. Hvordan sikres det at afgørelser truffet på stedet ikke strider mod tilladelser givet ifm. byggesagsbehandlingen?
4. Hvordan sikres det at §60 selskabet ikke har økonomiske interesser forbundet med påbud om afhjælpende foranstaltninger?

Vi står naturligvis til rådighed for eventuelle spørgsmål, der måtte opstå.

Med venlig hilsen

Inge Ebbensgaard

Informationschef

Email ime@frinet.dk

Tel 6077 6094